פרשת תולדות

**חידושים לשולחן השבת**

**"אלה תולדות יצחק"**

הפרשה פותחת בתולדות יצחק ומספרת על הולדת בניו יעקב ועשיו. ומדוע נכתב כאן "אברהם הוליד את יצחק"- דבר שהוא ידוע ומפורסם? פירש הרב מהר"י בן חביב זצ"ל שכאשר לבניו של אדם נולדים ילדים גדלה עד מאוד שמחתו של הסב, שכן עתה הוא יודע שלמשפחה שיסד יש קיום נצחי בשלשלת הדורות הממשיכה שנאמר: "עטרת זקנים בני בנים". לפיכך בהולדת בני יצחק באה התורה הקדושה לציין ש"אברהם הוליד את יצחק" (מעיין השבוע).

**"בקחתו את רבקה... לו לאישה"**

מדוע ציין כאן הכתוב שרבקה הייתה "בת בתואל הארמי מפדן ארם אחות לבן הארמי" ומה ההדגשה "לו לאישה"? ומדוע צוין שיצחק היה בן 40?

על כל אלו ענה רבי רפאל ברדוגו ממקנס זצ"ל: הואיל ומרבית בני הדור עבדו ע"ז וגדולה השפעת האישה על בעלה, המתין אברהם אבינו שיגיע בנו לגיל בינה ואז גם ביתם של עובדי ע"ז "תהיה לו לאישה" ותושפע ממנו ולא להיפך. (מעיין השבוע)

**"וידו אוחזת בעקב עשיו"**

כתב רבנו רבי אברהם סבע זצ"ל בספרו "צרור המור": היה יעקב צריך להיות הבכור אלא שעשיו הדפו בכוחו ואלימותו, לכן של יעקב אחזה בעקב עשיו למחות בו ולכן פעל לקנות ממנו את הבכורה ולהשיבה לחלקו. ועוד כתב: שעשיו כולו שקר, וחז"ל דרשוהו נוטריקון: הא-שווא, לפיכך אחז יעקב בעקבו כי לשקר אין לו רגליים. (מעיין השבוע)

**"ויהי עשיו איש יודע ציד איש שדה ויעקב איש תם יושב אוהלים"**

כתב הגאון רבי יעקב וידאל הצרפתי זצ"ל בספרו "צוף דבש": הפסוק לא בא להודיע את מהותו של יעקב אבינו שהיה איש תם יושב אוהלים בלבד, אלא יש כאן יותר מכך- הכתוב מביא יחד "ויהי עשיו איש יודע ציד איש ציד" למרות שאחד מהם הדרדר והתפקר לא הושפע יעקב אבינו ולא למד מדרכו אלא "ויעקב איש תם יושב אוהלים" (מעיין השבוע).

**"על כן קרא שמו אדום"**

אומר רבי חיים שמואלביץ זצ"ל: לילה שלם נאבק יעקב אבינו עם שרו של עשיו, כתלמיד חכם נדמה לו וכליסטים מזויין וכרועה צאן ועוד. והמלאך בתחילה שאל לשמו- ויעקב ענה לו. ולבסוף ביקש יעקב אבינו לדעת- "הגידה נא שמך"- תגיד לי עם מי נאבקתי? "ויאמר למה זה תשאל לשמי" . לא נאה, שאלת- ועניתי, מן הראוי שתענה גם אתה!

ומתרץ, אמר את שמו- וזה שמו- "למה זה תשאל לשמי": כל כוחי נובע מכך שלא שואלים ודורשים אלא מיד נסחפים ונגרפים. ברגע שחוקרים ודורשים- מי אני, מה כוחי וסמכותי- ומיד אני מתפוגג! (והגדת)

**"ויעקב איש תם יושב אהלים"**

מרן החיד"א זצ"ל מצא קונטרס ישן על קלף שכתבוהו תלמידי רבי יהודה החסיד זצ"ל שקיבלו ממנו שהאבות הקדושים ראו זה את זה יחדיו ט"ו שנה ולמדו בכל יום ויום ט"ו שעות, וכתב שט"ו שעות למדו וט' שעות ביום לאכילה ושינה. ובספרו "ברית עולם" חזר בו כי מצא בספר חסידים שהאבות היו דבקים בה' כל כ"ד שעות ואפילו בשינה. אלא ט"ו שעות למדו וט' שעות כיוונו ליבם לשמיים באהבת ה' ויראתו. (מעיין השבוע)

**"ויאהב יצחק את עשיו כי ציד בפיו ורבקה אוהבת את יעקב"**

ונשאלת השאלה: הכיצד יצחק אבינו אהב את עשיו הרשע (איש שדה) ולא את יעקב הצדיק (יושב אהלים) ורבקה כי גם אם יש לה בן צדיק ובן רשע היא צריכה לאהוב את שניהן ולא רק אחד מהם. ופירש רבי יוסף חיים שרים זצ"ל בספרו "דבר יוסף": הן אמרו חז"ל שכל מקום שכתוב בו "את" בא לרבות. אם כן, יצחק אהב **את** עשיו ובא לרבות גם את יעקב, אלא שאת עשיו אהב יותר. וכך גם ברבקה, "אוהבת **את** יעקב"- משמע גם את עשיו, אבל את יעקב אהבה יותר (מעיין השבוע)

**"הנה אנוכי הולך למות"**

פירש רבנו חיים הכהן זצ"ל מאם צובא בספרו "מקור חיים": עשיו הרשע הוא הולך למות בכל רגע, הוא מתקרב לחידלון ולשאול, אבל הצדיק הוא הולך לחיות שכן מרבה תורה מרבה חיים. (מעיין השבוע)

**"ויאמר הקול קול יעקב והידיים ידי עשיו"**

ועל כן דרשו חז"ל כידוע בזמן ש"הקול קול יעקב" אין הידיים ידי עשיו" – והדבר תמוה כי לכאורה יצא מעצם המעשה שהקול קול יעקב והידיים ידי עשיו גם יחד?

 ואמר הגאון רבי יהושוע מהורודנא זצ"ל שחז"ל דרשו דבריהם מעצם העניין שהוא פלא: יצחק אבינו רוצה להנחיל את ברכתו לעשיו והנה הוא מעצמו חש כי משהו אינו בסדר עם האיש שבא לפניו לקבל את הברכות, קולו כקולו של יעקב וידיו כידי עשיו ולכאורה היה עליו לעכב את ברכתו ולהמתין עד שיתברר העניין ולמה מיהר כ"כ ונתן את ברכתו? מכאן למדים חז"ל שמכיוון שהקול קול יעקב – העובדה שהידיים ידי עשיו לא עכבה ולא עשתה כל רושם ולכן החליט יצחק ונתן לו את ברכתו מיד (כמוצא שלל רב).

**סיפור לפרשת השבוע**

"ויעקב איש תם יושב אהלים"

הגאון רבי אברהם פטאל זצ"ל מגדולי ארם צובא היה בגיל 12 כשהתייתם מאמו. אביו נותר עמו ועם שתי אחיותיו כשהוא עמוס חובות כבדים עקב מחלתה הממושכת של האם. בצער ובכאב שוחח עם הבן הגדול ואמר לו כי הוא יודע שנפשו חשקה בתורה אך מה יעשה ומצבו אינו מאפשר לו להמשיך ולשלם שכר לימוד עבורו ולא זו בלבד אלא הוא מבקש ממנו שיטה כתף לפרנסת בני הבית ויעזור לו בפירעון החובות, ואם יישאר לו זמן וכוח יוכל להקדיש עיתים וזמן לתורה- "ההכרח לא יגונה" והילד הסכים לצאת לעבוד.

ברם, בטרם מצא עבודה תקפתו מחלה ומצבו הלך והחמיר. הרופא שהוזעק הודיע שהמלה אנושה ואין ביכולתו לעזור. אך הילד לא היה החולה היחיד באותה המחלה. בנו של אחד מעשירי העיר לקה בה אף הוא ואביו הזעיק את טובי הרופאים אך גם הם אמרו את אותה התשובה: "המחלה אנושה ואין לה רפואה". חשכו עיני רבי משה פטאל. הלך לרבני העיר וביקש: "אנא העתירו לרפואת בני, למה תלקח ממני אם על בנים?" בייאושו פנה אל הרופא וביקש לשמוע ממנו אם אפסה כל תקווה. אמר הרופא: "תרופה אין, אבל לפעמים מתאושש החולה ונרפא- ברם, ככל הנראה, כך לא יהיה לבנך".

נחרד האב ושאל: "מדוע תאמר כך?" ענה הרופא: "כי עיניו כבויות, רצון החיים אבד לו". מיהר האב לביתו ולבנו השוכב אמר: "נדרתי נדר, אברהם, אם תקום מחולי זה תלמד תורה כאוות נפשך". מיד זהר אור בעיניי הנער וחיוך זרח. תוך כמה ימים התאושש וקם מחוליו בסמוך להלווייתו של בן העשיר ושב לשקוד על תלמודו והיה לגדול בתורה דולה ומשקה לעדרים זוכות הרבים תלויה בו. (מעיין השבוע)

**צידה לדרך:**

כל הדברים שבעולם אפשר לחקותם, חוץ מן האמת, שכן אמת מעושה - שוב אינה אמת (רבי מנחם מנדל מקוצק)

**שבת שלום ומבורך!**